1127/1947 Ú. l. I
Vyhláška ministra vnútra, ktorou sa nariaďuje nové sostavenie stálych voličských soznamov vo všetkých obciach Slovenska.

1127.
Vyhláška
ministra vnútra
zo dňa 6. novembra 1947,
ktorou sa nariaďuje nové sostavenie stálych voličských soznamov vo všetkých obciach Slovenska.
Podľa § 13, odsek 2 a § 21, odsek 3 zák. zo dňa 21. februára 1946, č. 28 Sb., o úprave stálych voličských soznamov, nariaďujem:

1. Vo všetkých obciach Slovenska nech sú stále voličské soznamy znovu sostavené a upravené podľa §§ 7 a 10 cit. zákona.
2. Pre pokračovanie o novom sostavení voličských soznamov určujem tieto hlavné lehoty:
a) Znovu sostavené voličské soznamy vyloží miestny národný výbor (miestna správna komisia) k verejnému nahliadnutiu v dobe od 16. januára do 31. januára 1948 včítane. Voličské soznamy musia byť v úradných hodinách prístupné najmenej 5 hodín, v obciach, v ktorých je viacej ako 5000 osôb, ktoré sa majú zapísať do voličských soznamov, po 10 hodín denne, vo všetkých obciach v sobotu aj v hodinách poľudňajších a v nedeľu vždy od 8. do 12. hodiny poľudňajšej.
Proti voličským soznamom možno v dobe ich vyloženia (od 16. do 31. januára 1948) podať u miestneho národného výboru (miestnej správnej komisie) v dotčenej obci písomné námietky preto, že vo voličských soznamoch niekto neprávom buď je alebo nie je zapísaný, alebo nie je správne zapísaný v osobných údajoch, alebo označenie doby bydliska v obci podľa § 2, odsek 2 cit. zákona je nesprávne.
b) O námietkach rozhodne príslušný miestny národný výbor (miestna správna komisia) svojou reklamačnou komisiou najneskoršie do 15. februára 1948. Písomné vyhotovenie rozhodnutia doručí zúčastneným stránkam do 48 hodín od jeho vynesenia, najneskoršie však do 17. februára 1948.
Proti rozhodnutiu o námietkach — s výnimkou rozhodnutia o oprave zápisu osobných údajov, ktoré je konečne — može podateľ námietok alebo ten, ktorého sa rozhodnutie týka, podať odvolanie do 5 dní odo dňa nasledujúceho po doručení rozhodnutia u miestneho národného výboru na nadriadený národný výbor (v mestách Bratislava a Košice na povereníctvo vnútra).
Miestny národný výbor predloží oba rovnopisy voličských soznamov s námietkami, odvolaniami a vyjadreniami najneskoršie dňa 23. februára 1948 nadriadenému okresnému národnému výboru (povereníctvu vnútra).
c) Nadriadený okresný národný výbor (povereníctvo vnútra) rozhodne svojou odvolacou komisiou s konečnou platnosťou o odvolaniach do 8 dní odo dňa, kedy dostal voličské soznamy, najneskoršie do 3 marca 1948. Do tej istej lehoty vráti miestnemu národnému výboru všetky rovnopisy voli ských soznamov, v ktorých vyznačí všetky opravy na podklade svojích rozhodnutí a súčasne mu oznámí svoje rozhodnutie o podaných námietkach, aby o týchto vyrozumel zúčastnené osoby.
d) Ak miestny národný výbor nerozhodne o námietkach do 15. februára 1948 alebo okresný národný výbor o odvolaniach v lehote uvedenej v bode c), prechádza táto pravomoc, pokiaľ ide o námietky, na nadriadený okresný národný výbor (povereníctvo vnútra), a pokiaľ ide o odvolanie na povereníctvo vnútra.
e) Po skončení pokračovania o námietkach a odvolaniach zakľúči miestny národný výbor oba rovnopisy voličských soznamov podľa ustanovenia § 7, odsek 6 cit. zákona a zhotoví ich overený odpis. Takto upravené voličské soznamy vyloží miestny národný výbor dňa 7. marca 1948 k verejnému nahliadnutiu na dobu 8 dní o 15. marca 1948. Súčasne pošle nadriadenému okresnému národnému výboru (v mestách Bratislava a Košice povereníctvu vnútra) 1 overený odpis voličských soznamov.
3. Podrobnosti tohoto pokračovania može povereníctvo vnútra upraviť smerniciami.

Minister vnútra:
Václav Nosek v. r.